
	EUROOPA ÜHENDUSTE KOMISJON


Brüssel, 10.4.2008
KOM(2008) 8 lõplik
Ettepanek:

NÕUKOGU MÄÄRUS,

millega muudetakse määrust (EÜ) nr 866/2004 ühinemisakti protokolli 10 artiklis 2 sätestatud korra kohta seoses eeskirjadega, mida kohaldatakse Küproses eraldusjoont ületavate kaupade, teenuste ja isikute suhtes

(esitanud komisjon)

SELETUSKIRI

Määrusega (EÜ) nr 866/2004 kehtestas nõukogu 2003. aasta ühinemisakti protokolli 10 artiklis 2 sätestatud korra, millega nähakse ette erieeskirjad seoses kaupade, teenuste ja isikute üleminekuga eraldusjoonest, mis eraldab Küprose Vabariigi alasid, mille üle Küprose Vabariigi valitsusel puudub tõhus kontroll, Küprose Vabariigi valitsuse tõhusa kontrolli all olevatest aladest.

Arvestades kogemusi, mis on saadud pärast nimetatud määruse ja selle varasema olulise muudatuse jõustumist (nõukogu määrus (EÜ) nr 293/2005), tuleb saare kaubandust ja vastastikust majandustegevust suurendada. Selle eesmärgi saavutamiseks tuleks üldiselt kaotada selliste põllumajandustoodete tollimaks, mis pärinevad aladelt, mille üle Küprose Vabariigi valitsusel puudub tõhus kontroll. Praegu on tollimaks komisjoni määrusega (EÜ) nr 1624/2005 kaotatud ainult tsitrusviljadelt. Tulevikus saaks sellist tülikat menetlust vältida. Selleks tehakse ettepanek tugevdada määruse kaitseklauslit.
Samuti on vaja läbipaistvalt reguleerida kaupade ajutist (kuni kuueks kuuks) sissetoomist Küprose Vabariigi valitsuse tõhusa kontrolli all olevatele aladele nendelt aladelt, mille üle Küprose Vabariigi valitsusel puudub tõhus kontroll. Esiteks on selle eesmärk julgustada äriühinguid, mis on loodud aladel, mille üle Küprose Vabariigi valitsusel puudub tõhus kontroll, pakkuma teenuseid üle eraldusjoone, võimaldades neil töövahendeid kaasa võtta. Teiseks peaks see hõlbustama selliste äriühingute osalemist messidel või samalaadsetel üritustel, mis toimuvad Küprose Vabariigi valitsuse tõhusa kontrolli all olevatel aladel. Kolmandaks tuleks lubada kaupu, mida soovitakse parandada Küprose Vabariigi valitsuse tõhusa kontrolli all olevatel aladel, viia üle eraldusjoone. Asjakohased tõendid tuleks esitada selle kohta, et selliste kaupade sissetoomine on ajutine. Kavandatud muudatuste puhul eeldatakse, et ajutise sissetoomise üksikasju saab reguleerida rakenduseeskirjadega. Tegelikult reguleeritakse seda kohe pärast käesoleva kavandatava muutmismääruse vastuvõtmist komisjoni määruse (EÜ) nr 1480/2004 läbivaatamisega.
Eraldusjoont ületatavate isikute isiklikku pagasisse kuuluvate kaupade koguväärtust tuleb märkimisväärselt suurendada 135 eurolt 260 eurole, et edendada majandusarengut aladel, mille üle Küprose Vabariigi valitsusel puudub tõhus kontroll.

Ettepanek:

NÕUKOGU MÄÄRUS,

millega muudetakse määrust (EÜ) nr 866/2004 ühinemisakti protokolli 10 artiklis 2 sätestatud korra kohta seoses eeskirjadega, mida kohaldatakse Küproses eraldusjoont ületavate kaupade, teenuste ja isikute suhtes

EUROOPA LIIDU NÕUKOGU,

võttes arvesse 2003. aasta ühinemisakti protokolli nr 10 Küprose kohta
, eriti selle artiklit 2,

võttes arvesse nimetatud ühinemisaktile lisatud protokolli 3 Suurbritannia ja Põhja-Iiri Ühendkuningriigi suveräänsete baasipiirkondade kohta Küprosel
, eriti selle artiklit 6,

võttes arvesse komisjoni ettepanekut

ning arvestades järgmist:

(1) Nõukogu 29. aprilli 2004. aasta määrusega (EÜ) nr 866/2004 (ühinemisakti protokolli 10 artiklis 2 sätestatud korra kohta)
 kehtestati erieeskirjad, mida kohaldatakse kaupade, teenuste ja isikute suhtes, mis/kes ületavad eraldusjoont, mis eraldab Küprose Vabariigi alasid, mille üle Küprose Vabariigi valitsusel puudub tõhus kontroll, Küprose Vabariigi aladest, mis on Küprose Vabariigi valitsuse tõhusa kontrolli all.
(2) Arvestades kogemusi, mis on saadud pärast nimetatud määruse ja selle varasema muudatuse jõustumist, tuleb saare kaubandust ja vastastikust majandustegevust suurendada.

(3) Selle eesmärgi saavutamiseks tuleks üldiselt kaotada selliste põllumajandustoodete tollimaks, mis pärinevad Küprose Vabariigi aladelt, mille üle Küprose Vabariigi valitsusel puudub tõhus kontroll. Selleks tuleb tugevdada määruse (EÜ) nr 866/2004 kaitseklauslit.
(4) Reguleerida tuleks kaupade ajutist sissetoomist Küprose Vabariigi aladelt, mille üle Küprose Vabariigi valitsusel puudub tõhus kontroll, Küprose Vabariigi aladele, mis on Küprose Vabariigi valitsuse tõhusa kontrolli all, et julgustada äriühinguid, mis on loodud Küprose Vabariigi aladel, mille üle Küprose Vabariigi valitsusel puudub tõhus kontroll, pakkuma teenuseid üle eraldusjoone ning hõlbustada selliste äriühingute osalemist messidel või samalaadsetel üritustel, mis toimuvad Küprose Vabariigi valitsuse tõhusa kontrolli all olevatel Küprose Vabariigi aladel. Lisaks tuleks lubada kaupu, mida soovitakse parandada Küprose Vabariigi valitsuse tõhusa kontrolli all olevatel Küprose Vabariigi aladel, viia üle eraldusjoone.
(5) Asjakohased tõendid tuleks esitada selle kohta, et selliste kaupade sissetoomine on ajutine. Küprose Vabariigi tolliasutused või Idapoolse suveräänse baasipiirkonna ametiasutused võivad küsida tagatist mis tahes võimaliku tollivõla või maksuvõlgade katmiseks, kui teatavaid ajutiselt sisseveetud kaupu ei tooda tagasi Küprose Vabariigi aladele, mille üle Küprose Vabariigi valitsusel puudub tõhus kontroll.
(6) Isikute puhul, kes ületavad eraldusjoont, liikudes Küprose Vabariigi aladelt, mille üle Küprose Vabariigi valitsusel puudub tõhus kontroll, Küprose Vabariigi aladele, mis on Küprose Vabariigi valituse tõhusa kontrolli all, tuleks selgitada, et nende isiklikke asju käsitletakse ajutiseks sisseveoks deklareerituna. Sama põhimõtet kohaldatakse transpordivahendite suhtes.
(7) Märkimisväärselt tuleb suurendada nende isikute isikliku pagasi hulka kuuluvate kaupade koguväärtust, kes ületavad eraldusjoont, liikudes Küprose Vabariigi aladelt, mille üle Küprose Vabariigi valitsusel puudub tõhus kontroll, Küprose Vabariigi aladele, mis on Küprose Vabariigi valituse tõhusa kontrolli all, et soodustada majandusarengut Küprose Vabariigi aladel, mille üle Küprose Vabariigi valitsusel puudub tõhus kontroll.

(8) Seepärast tuleks määrust (EÜ) nr 866/2004 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1
Määrust (EÜ) nr 866/2004 muudetakse järgmiselt:

1. Artikli 4 lõige 2 asendatakse järgmisega:

„2. Lõikes 1 nimetatud kaupade suhtes ei kehti tollideklaratsioon. Nende suhtes ei kehti tollimaksud ega samaväärse toimega maksud. Tõhusa kontrolli tagamiseks registreeritakse eraldusjoont ületavad kogused.”

2. Lisatakse artikkel 4a: 

„Artikkel 4a

Kaupade ajutine sissetoomine

1.
Välja arvatud kaupade puhul, mille suhtes kehtivad veterinaar- ja fütosanitaarnõuded, võib järgmisi kaupu viia ajutiselt Küprose Vabariigi aladelt, mille üle Küprose Vabariigi valitsusel puudub tõhus kontroll, Küprose Vabariigi aladele, mis on Küprose Vabariigi valitsuse tõhusa kontrolli all:

(a) eraldusjoont ületavate isikute isiklikud, reisimisel põhjendatud asjad ning sporditarbed; 

(b) transpordivahendid; 

(c) erialased töövahendid;

(d) parandusse viidavad kaubad;

(e) avalikul üritusel näidatavad või kasutatavad kaubad.

2.
Lõikes 1 nimetatud kaupasid võib sisse tuua maksimaalselt kuue kuu pikkuseks ajavahemikuks. 

3.
Lõikes 1 nimetatud kaubad ei pea vastama artikli 4 lõikes 1 sätestatud tingimustele.

4.
Kui lõikes 1 nimetatud kaupu ei tooda lõike 2 kohase ajutisele sissetoomisele kehtestatud tähtaja jooksul tagasi Küprose Vabariigi aladele, mille üle Küprose Vabariigi valitsusel puudub tõhus kontroll, konfiskeerivad Küprose Vabariigi tolliasutused sellised kaubad. 
5.
Lõike 1 punktides a ja b nimetatud kaupade ajutise sissetoomise suhtes kohaldatakse komisjoni määruse (EMÜ) nr 2454/93
 artikleid 229, 232, 579 ja 581 mutatis mutandis.


Lõike 1 punktides c, d ja e nimetatud kaupade ajutise sissetoomise suhtes kohaldatakse järgmist korda:

(f) kaupadega peab kaasas olema neid sissetoova isiku deklaratsioon, milles on nimetatud ajutise sissetoomise eesmärk, ning vajaduse korral tõendavad dokumendid, millega antakse piisav kinnitus, et kaubad kuuluvad ühte lõike 1 punktides c, d ja e nimetatud kategooriasse; 

(g) Küprose Vabariigi tolliasutused või Idapoolse suveräänse baasipiirkonna ametiasutused registreerivad kaubad, mida veetakse Küprose Vabariigi valitsuse tõhusa kontrolli all olevatele Küprose Vabariigi aladele ja sealt välja või Idapoolsesse suveräänsesse baasipiirkonda ja sealt välja;

(h) Küprose Vabariigi tolliasutused ja Idapoolse suveräänse baasipiirkonna ametiasutused võivad kaupade ajutisele sissetoomisele seada tingimuseks tagatise andmise, millega tagatakse asjaomaste kaupadega seoses tekkida võiva mis tahes tollivõla või maksuvõla tasumine.
6.
Komisjon võib kooskõlas artikli 4 lõikes 12 osutatud menetlusega vastu võtta erieeskirju.” 

3. Artikli 6 lõiked 1 ja 2 asendatakse järgmistega: 
„1. Nõukogu direktiivi 69/169/EMÜ(*) ja nõukogu määrust (EMÜ) nr 918/83 ei kohaldata, kuid eraldusjoont ületavate isikute isiklikus pagasis sisalduvad kaubad on vabastatud käibemaksust, aktsiisimaksust ja imporditollimaksust, tingimusel et need ei ole kaubanduslikku laadi ning nende koguväärtus ei ületa 260 eurot inimese kohta.

2. Käibemaksust, aktsiisimaksust ja imporditollimaksust vabastamise koguselisteks piirnormideks on 40 sigaretti ja 1 liiter kangeid alkohoolseid jooke isiklikuks tarbimiseks.”
(*) EÜT L 133, 4.6.1969, lk 6. 
4. Artikli 11 lõike 4 teine lause asendatakse järgmisega: 

„Muude hädaolukordade puhul, eelkõige nende puhul, mis on tekkinud eeskirjade eiramisest, kaubanduse moonutamisest või pettusest, või selliste erakorraliste asjaolude esilekerkimisel, mis nõuavad kohest meetmete võtmist, võib komisjon Küprose Vabariigi valitsusega konsulteerides kohaldada viivitamata meetmeid, mis on vältimatult vajalikud olukorra parandamiseks.”

Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]


Nõukogu nimel


eesistuja


[…]

�	ELT L 236, 23.9.2003, lk 955.


�	ELT L 236, 23.9.2003, lk 940.


�	ELT L 161, 30.4.2004, lk 128, parandatud versioon ELT L 206, 9.6.2004, lk 51. Määrust on viimati muudetud komisjoni määrusega (EÜ) nr 1283/2005 (ELT L 203, 4.8.2005, lk 8).


�	Komisjoni määrus (EMÜ) nr 2454/93, 2. juuli 1993, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, (EÜT L 253, 11.10.1993, lk 1). Määrust on viimati muudetud määrusega (EÜ) nr 883/2005 (ELT L 148, 11.6.2005, lk 5).





ET

 
ET


